DA Den Europæiske Unions Tidende L 340/58

KOMMISSIONENS FORORDNING (EF) Nr. 1567/2007

af 21. december 2007

om fastsættelse af den kvantitative grænse for eksport af isoglucose, der er produceret uden for kvote, indtil udgangen af produktionsåret 2007/08

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 318/2006 af 20. februar 2006 om den fælles markedsordning for sukker (1), særlig artikel 12, litra d), og

ud fra følgende betragtninger:

(1) I Rådets forordning (EF) nr. 318/2006 fastlægges reglerne for den fælles markedsordning for sukker. Efter artikel 12, litra d), i forordning (EF) nr. 318/2006 kan isoglucose, der er produceret uden for den kvote, som er omhandlet i nævnte forordnings artikel 7, kun eksporteres inden for en kvantitativ grænse, der skal fastsættes.

(2) For nogle EF-producenter af isoglucose udgør eksporten fra EF en vigtig del af deres erhvervsaktiviteter, og de har etableret traditionelle markeder uden for EF. Eksport af isoglucose til de markeder kan være økonomisk bæredygtig, også selv om der ikke ydes eksportrestitution. Der bør derfor fastsættes en kvantitativ grænse for eksport af isoglucose, der er produceret uden for kvote, så at de pågældende EF-producenter kan fortsætte med at levere til deres traditionelle markeder.

(3) Indtil udgangen af produktionsåret 2007/08, som er den 30. september 2008, anslås det, at en kvantitativ grænse på 40 000 tons udtrykt i tørstof for eksport af isoglucose, der er produceret uden for kvote, vil kunne dække markedsefterspørgslen.

(4) Med henblik på at sikre en korrekt forvaltning, forebygge spekulation og sørge for en effektiv kontrol bør der fastsættes nærmere regler for indgivelse af licensansøgninger. Reglerne bør følge procedurer, der findes i gældende lovgivning, tilpasset som fornødent til de specifikke behov i sektoren.

(5) For at begrænse risikoen for svig mest muligt og forebygge misbrug i forbindelse med en eventuel reimport eller genindførelse til EF af den pågældende isoglucose bør en række lande i det vestlige Balkan udelukkes som mulige destinationer for eksporten af isoglucose, der er produceret uden for kvote. De lande i området, hvis myndigheder skal udstede eksportlicens til bekræftelse af oprindelsen af det sukker eller de isoglucoseprodukter, der skal eksporteres til EF, bør dog ikke være udelukket, da risikoen for svig er mere begrænset.

(6) For at sikre overensstemmelse med de bestemmelser for eksport af sukker, der er fastsat i Kommissionens forordning (EF) nr. 900/2007 af 27. juli 2007 om en løbende licitation indtil udgangen af produktionsåret 2007/08 med henblik på fastsættelse af en eksportrestitution for hvidt sukker (2) og Kommissionens forordning (EF) nr. 1060/2007 af 14. september 2007 om en løbende licitation for salg til eksport af sukker, som interventionsorganerne i Belgien, Tjekkiet, Irland, Spanien, Italien, Ungarn, Slovakiet og Sverige ligger inde med (3), bør eksport af isoglucose, der er produceret uden for kvote, heller ikke være tilladt til en række nære destinationer.

(7) Med henblik på at mindske risikoen for reimport i EF og navnlig for at sikre, at de særlige regler for returvarer, der er omhandlet i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (4) og i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (5), overholdes, bør det fastsættes, at medlemsstaterne skal træffe alle nødvendige kontrolforanstaltninger.

(8) Foruden bestemmelserne i Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006, for så vidt angår handel med tredjelande inden for sukkersektoren (6), bør der fastsættes en række supplerende gennemførelsesbestemmelser med henblik på administration af den kvantitative grænse, der fastsættes i denne forordning, navnlig med hensyn til betingelserne for at ansøge om eksportlicenser.

(9) Foranstaltningerne i denne forordning er i overensstemmelse med udtalelse fra Forvaltningskomitéen for Sukker —

UDSTEDT FØLGENDE FORORDNING:

Artikel 1

Fastsættelse af den kvantitative grænse for eksport af isoglucose uden for kvote

1. Indtil udgangen af produktionsåret 2007/08, som er den 30. september 2008, fastsættes den kvantitative grænse, der er omhandlet i artikel 12, litra d), i forordning (EF) nr. 318/2006, til 40 000 tons, udtrykt i tørstof, for eksport uden restitution af isoglucose, der er produceret uden for kvote og henhører under KN-kode 1702 40 10, 1702 60 10 og 1702 90 30.

2. Eksport inden for den kvantitative grænse, der er fastsat i stk. 1, tillades for alle destinationer med undtagelse af følgende:

a) tredjelande: Albanien, Andorra, Bosnien-Hercegovina, Den Hellige Stol (Vatikanstaten), Liechtenstein, Montenegro, San Marino og Den Tidligere Jugoslaviske Republik Makedonien

b) medlemsstaters områder, der ikke er omfattet af Fællesskabets toldområde: Ceuta og Melilla, Færøerne, Grønland, Helgoland, kommunerne Livigno og Campione d’Italia, samt de områder af Cypern, som Republikken Cyperns regering ikke udøver effektiv kontrol over

c) europæiske områder, hvis udenrigsanliggender en medlemsstat er ansvarlig for, men som ikke er omfattet af Fællesskabets toldområde: Gibraltar.

3. Eksport af produkterne i stk. 1 tillades kun, hvis følgende betingelser er opfyldt:

a) De er fremstillet ved isomerisering af glucose.

b) De har et fructoseindhold i tørstoffet på mindst 41 vægtprocent.

c) De har et samlet indhold af polysaccharider og oligosaccharider, herunder di- og trisaccharider, i tørstoffet på højst 8,5 vægtprocent.

Tørstofindholdet i isoglucose bestemmes på grundlag af densiteten af en i vægtforholdet 1:1 fortyndet opløsning eller, for produkter med en meget høj konsistens, ved tørring.

Artikel 2

Eksportlicenser

1. Eksport inden for den kvantitative grænse i artikel 1, stk. 1, sker mod forelæggelse af en eksportlicens i overensstemmelse med bestemmelserne i Kommissionens forordning (EF) nr. 1291/2000 (7), forordning (EF) nr. 951/2006 og artikel 19 i Kommissionens forordning (EF) nr. 967/2006 (8), medmindre andet fastsættes i nærværende forordning.

2. Uanset artikel 9 i forordning (EF) nr. 1291/2000 kan rettigheder i forbindelse med eksportlicenser ikke overdrages.

Artikel 3

Eksportlicensansøgninger

1. Ansøgninger om eksportlicenser i forbindelse med den kvantitative grænse i artikel 1, stk. 1, kan kun indgives af producenter af isoglucose, der er godkendt i henhold til artikel 17 i forordning (EF) nr. 318/2006, og som har fået tildelt en isoglucosekvote for produktionsåret 2007/08 i overensstemmelse med nævnte forordnings artikel 7.

2. Ansøgninger om eksportlicenser indgives til myndighederne i den medlemsstat, hvor ansøgeren har fået tildelt en isoglucosekvote.

3. Ansøgninger om eksportlicenser kan indgives hver uge fra mandag til fredag, fra datoen for denne forordnings ikrafttrædelse, indtil udstedelse af licenser suspenderes i overensstemmelse med artikel 8.

4. En ansøger kan kun indgive én ansøgning hver uge som omhandlet i stk. 3.

5. Den mængde, der ansøges om pr. eksportlicens, kan ikke overstige 5 000 tons.

6. Ansøgningen ledsages af bevis for, at der er stillet sikkerhed som omhandlet i artikel 4.

7. I rubrik 20 i eksportlicensansøgningen og eksportlicensen angives følgende:

»Eksport uden restitution af isoglucose produceret uden for kvote«.

Artikel 4

Sikkerhed for eksportlicens

1. Uanset artikel 12, stk. 1, litra b), fjerde led, i forordning (EF) nr. 951/2006 stiller ansøgeren en sikkerhed på 110 EUR pr. ton netto tørstof af isoglucose.

2. Sikkerheden i stk. 1 kan efter ansøgers valg stilles i form af kontanter eller en sikkerhed, som stilles af et foretagende, der opfylder de kriterier, som er opstillet af den medlemsstat, hvor licensansøgningen indgives.

3. Sikkerheden i stk. 1 frigives i overensstemmelse med artikel 35 i forordning (EF) nr. 1291/2000:

a) for den mængde, for hvilken ansøgeren som omhandlet i artikel 31, litra b), og artikel 32, stk. 1, litra b), nr. i), i forordning (EF) nr. 1291/2000 har opfyldt den eksportforpligtelse, der følger af de licenser, som er udstedt i henhold til nærværende forordnings artikel 6, og

b) for hvilken ansøgeren over for myndighederne i den medlemsstat, hvor eksportlicensen blev udstedt, har dokumenteret, at toldformaliteterne ved importen er blevet opfyldt, jf. artikel 16 i Kommissionens forordning (EF) nr. 800/1999 (9), for den pågældende mængde isoglucose.

4. Dokumentationen i stk. 3 forelægges inden 12 måneder efter den dato, hvor udførselsangivelsen er antaget.

Artikel 5

Meddelelse fra medlemsstaterne

1. Senest den første arbejdsdag i hver uge giver medlemsstaterne Kommissionen meddelelse om, hvilke mængder isoglucose der er indgivet eksportlicensansøgninger om i den foregående uge.

De mængder, der er ansøgt om, opdeles efter ottecifret KN-kode. Medlemsstaterne giver også Kommissionen meddelelse, hvis der ikke indgives ansøgninger om eksportlicenser.

Dette stykke finder kun anvendelse på de medlemsstater, for hvilke der i bilag III og/eller bilag IV, punkt II, i forordning (EF) nr. 318/2006 er fastsat en isoglucosekvote for produktionsåret 2007/08.

2. Kommissionen udarbejder ugentlige fortegnelser over de mængder, der er indgivet eksportlicensansøgninger om.

Artikel 6

Udstedelse af licenser og deres gyldighedsperiode

1. Licenser udstedes den tredje arbejdsdag efter meddelelsen i artikel 5, stk. 1, idet der i givet fald tages hensyn til den tildelingskoefficient, som Kommissionen fastsætter i henhold til artikel 8.

2. Den første arbejdsdag i hver uge giver medlemsstaterne Kommissionen meddelelse om, hvilke mængder isoglucose der er udstedt eksportlicenser for i den foregående uge.

3. Eksportlicenser i forbindelse med den kvantitative grænse i artikel 1, stk. 1, er gyldige fra den faktiske udstedelsesdato til udgangen af den tredje måned efter udstedelsesmåneden, dog ikke længere end til den 30. september 2008.

4. Medlemsstaterne fører hver en fortegnelse over, hvilke mængder isoglucose der faktisk er eksporteret under eksportlicenser.

5. Inden udgangen af hver måned giver medlemsstaterne Kommissionen meddelelse om, hvilke mængder isoglucose der faktisk er eksporteret i løbet af den foregående måned.

6. Stk. 2, 4 og 5 finder kun anvendelse på de medlemsstater, for hvilke der i bilag III og/eller bilag IV, punkt II, i forordning (EF) nr. 318/2006 er fastsat en isoglucosekvote for produktionsåret 2007/08.

Artikel 7

Metoder for meddelelse

Meddelelserne i artikel 5, stk. 1, og artikel 6, stk. 2 og 5, fremsendes elektronisk i skemaer, som Kommissionen stiller til rådighed for medlemsstaterne.

Artikel 8

Suspendering af udstedelsen af eksportlicenser

Hvis de mængder, der er ansøgt om eksportlicens for, overstiger den kvantitative grænse i artikel 1, stk. 1, for den pågældende periode, anvendes bestemmelserne i artikel 9 i forordning (EF) nr. 951/2006 med de fornødne ændringer.

Artikel 9

Kontrol

Medlemsstaterne træffer alle nødvendige foranstaltninger til at gennemføre den kontrol, der er påkrævet for at sikre, at de særlige regler, der skal forhindre reimport af returvarer, og som er fastsat i kapitel 2 i afsnit VI i forordning (EØF) nr. 2913/92 og i afsnit I i del III i forordning (EØF) nr. 2454/93, overholdes, og for at forhindre, at præferenceaftalerne med tredjelande omgås.

Artikel 10

Ikrafttræden og anvendelse

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 21. december 2007. På Kommissionens vegne Mariann FISCHER BOEL Medlem af Kommissionen

(1) EUT L 58 af 28.2.2006, s. 1. Senest ændret ved forordning (EF) nr. 1260/2007 (EUT L 283 af 27.10.2007, s. 1).

(2) EUT L 196 af 28.7.2007, s. 26.

(3) EUT L 242 af 15.9.2007, s. 8.

(4) EFT L 302 af 19.10.1992, s. 1. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(5) EFT L 253 af 11.10.1993, s. 1. Senest ændret ved forordning (EF) nr. 214/2007 (EUT L 62 af 1.3.2007, s. 6).

(6) EUT L 178 af 1.7.2006, s. 24. Senest ændret ved forordning (EF) nr. 2031/2006 (EUT L 414 af 30.12.2006, s. 43).

(7) EFT L 152 af 24.6.2000, s. 1.

(8) EUT L 176 af 30.6.2006, s. 22.

(9) EFT L 102 af 17.4.1999, s. 11.